সাদা বলের বাদশা ভারতই, লালে আরও নীচে নামলেন রোহিতরা

ওয়েব ডেস্ক: সাদা বলের ক্রিকেটে ভারতের (Team India) শ্রেষ্ঠত্ব নিয়ে কোনও সন্দেহ নেই। কিন্তু টেস্ট ক্রিকেট আপাতত সুদিন নয়। তারই প্রভাব পড়ল আইসিসি ক্রমতালিকায় (ICC Ranking)। টি২০ (T20) এবং ওডিআই (ODI) র‍্যাঙ্কিংয়ে শীর্ষস্থানে থাকলেও টিম ইন্ডিয়া টেস্টে তৃতীয় থেকে চতুর্থ স্থানে নেমে গেল। আইপিএল (IPL 2025) শেষ হওয়ার পর ইংল্যান্ডের মাটিতে পাঁচ টেস্টের দীর্ঘ সিরিজ রয়েছে। সেখানে ভালো না খেললে ক্রমতালিকায় আরও খারাপ দশা হতে পারে।

গত বছরের শেষদিকে প্রথমে ঘরের মাঠে নিউজিল্যান্ডের কাছে ৩-০ হোয়াইটওয়াশ হয়েছিল রোহিত শর্মার (Rohit Sharma) দল। তারপর অস্ট্রেলিয়ায় গিয়ে ৩-১ হারতে হয়েছে। যার ফলে ২০২৫ বিশ্ব টেস্ট চ্যাম্পিয়নশিপের ফাইনালে ওঠা হয়নি। ওই ব্যর্থতার প্রভাব পড়েছে আইসিসি ক্রমতালিকায়।

আরও পড়ুন: চ্যাম্পিয়ন্স লিগ সেমিফাইনালে আজ ইন্টার-বার্সা ধুন্ধুমার দ্বৈরথ

চতুর্থ স্থানে থাকা ভারতের রেটিং পয়েন্ট ১০৫। শীর্ষস্থান ধরে রাখা প্যাট কামিন্সের অস্ট্রেলিয়ার ১২৬ পয়েন্ট। বাজবল ক্রিকেটের ধারক ও বাহক ইংল্যান্ড উঠে এসেছে দুই ধাপ, ১১৩ পয়েন্ট নিয়ে তারা এখন দ্বিতীয় স্থানে। দ্বিতীয় থেকে তৃতীয় স্থানে নেমে গিয়েছে দক্ষিণ আফ্রিকা, টেম্বা বাভুমার দলের রেটিং পয়েন্ট ১১১।

সাদা বলের দু’টি ফর্ম্যাটেই শীর্ষস্থান দখলে রেখেছে ভারত। ওডিআই ক্রিকেটে টিম ইন্ডিয়ার রেটিং পয়েন্ট ১২৪। দ্বিতীয় স্থানে থাকা নিউজিল্যান্ডের রেটিং পয়েন্ট ১০৯। একই রেটিং পয়েন্ট নিয়ে তৃতীয় স্থানে অস্ট্রেলিয়া। টি-২০-তে শীর্ষে থাকা সূর্যকুমার যাদবের দলের রেটিং পয়েন্ট ২৭১। দ্বিতীয় স্থানে থাকা অস্ট্রেলিয়ার রেটিং পয়েন্ট ২৬২। তৃতীয় স্থানে রয়েছে ইংল্যান্ড, তাদের রেটিং পয়েন্ট ২৫৪।

দেখুন অন্য খবর: